# አዋጅ ቁጥር...... /2011

# የኢትዮጵያ ፌዴራላዊ ዴሞክራሲያዊ ሪፐብሊ የጦር መሳሪያ አስተዳደርና ቁጥጥር አዋጅ

የጦር መሳሪያ ቁጥጥር የሀገርንና የህዝብን ሰላምና ፀጥታ ለማስጠበቅ እንዲሁም የዜጎችን እና የህዝቦችን መብትና ደህንነት ለማስከበር አስፈላጊ መሆኑን በመገንዘብ፤

ግለሰቦች የታጠቋቸውን የጦር መሳሪያዎች የህብረተሰቡን ሰላምና ፀጥታ ለማስጠበቅ ተግባር ሊውሉ የሚችሉበትን እድል መፍጠር አስፈላጊ ሆኖ በመገኘቱ፤

በስራ ላይ ባሉ ህጎችና አሰራሮች ያልተሸፈኑ ጉዳዮችን በዝርዝር ህግ መደንገግ እና ወጥነት ያለው ስርአት መፍጠር በማስፈለጉ፣

ሀገራችን ያፀደቀቻቸውን ህገወጥ የጦር መሳሪያ ቁጥጥርን የሚመለከቱ አለም አቀፍ ስምምነቶችን ለማስፈፀምና አለማቀፍ ትብብር ለማድረግ የሚያስችል ስርዓትን መዘርጋት አስፈላጊ በመሆኑ፣

የኢትዮጵያ ፌዴራላዊ ዲሞክራሲያዊ ሪፐብሊክ ህገ መንግሰት አንቀጽ 51/21/ ስለ ጦር መሳሪያ አያያዝ የፌዴራል መንግስት ህግ እንደሚያወጣ የተደነገገ መሆኑን በመገንዘብ፣

በኢትዮጵያ ፌዴራላዊ ዲሞክራሲያዊ ሪፐብሊክ ሕገ መንግሰት አንቀጽ 55/2/ሸ/ መሠረት የሚከተለው ታውጇል፡፡

# ክፍል አንድ

# ጠቅላላ ድንጋጌዎች

1. **አጭር ርዕስ**

ይህ አዋጅ **“የጦር መሳሪያ አስተዳደርና ቁጥጥር አዋጅ ቁጥር ----/2011”** ተብሎ ሊጠቀስ ይችላል፡፡

1. **ትርጓሜ**

የቃሉ አግባብ ሌላ ትርጉም የሚያሰጠው ካልሆነ በስተቀር፣ በዚህ አዋጅ ውስጥ፡-

1. **“ተቆጣጣሪ ተቋም”** ማለት የኢትዮጵያ ፌደራል ፖሊስ ኮሚሽን ወይም ዉክልና የተሰጠው የክልል ፖሊስ ኮሚሽን ነው፡፡
2. **“የጦር መሳሪያ”** ማለት በአስነሺ ኃይል የሚፈነዳ ወይም በፍንዳታ ኃይል ጥይትን፣ አረርን፣ቦምብን፣ ፈንጂን፣ሚሳይልን፣ ሮኬትን እና ማናቸውም ተተኳሽ ነገር በማስፈንጠር በሕይወት፣ በአካል ወይም በንብረት ላይ ጉዳት ሊያደርስ የሚችል መሳሪያ ሲሆን ጥይትን እና ተያያዥነት ያላቸውን አባሪዎችን ይጨምራል፡፡
3. **“ጥይት”** ማለት አስነሽ፣ ቀለህ፣ እርሳስ፣ ባሩድ የያዘ ሆኖ በጦር መሳሪያ አማካኝነት የሚተኮስ ማለትነው፡፡
4. **“አነስተኛ የጦር መሳሪያ”** ማለት በግለሰብ ደረጃ ሊያዝ የሚችል ማንኛውም አይነት ሽጉጥ ነው፡**፡**
5. **“ቀላል የጦር መሳሪያ” ማለት** በነፍስ ወከፍ ደረጃ የሚያዝ አውቶማቲክ፣ ግማሽ አውቶማቲክና አውቶማቲክ ያልሆነ የጦር መሳሪያ ነው፡፡
6. **"መካከለኛ የጦር መሳሪያ’’** ማለትበቀላሉ ሊንቀሳቀስ የሚችል በሁለትና ከሁለት በላይ በሆኑ ሰዎች በቡድን ደረጃ የሚያዝ የጦር መሳሪያ ነው፡፡
7. **"አውቶማቲክ ያልሆነ የጦር መሳሪያ"** ማለት አንድ አፈሙዝ ኖሮት ምላጩ ሲሳብ የሚተኩስና አንድ ጊዜ ሲተኮስ በራሱ ጊዜ ማቀባበል የማይችል መሳሪያ ነው፡፡
8. **" ከፊል አውቶማቲክ የጦር መሳሪያ"** ማለት አንድ አፈሙዝ ኖሮት ምላጩ ሲሳብ የሚተኩስና አንድ ጊዜ ሲተኩስ በራሱ ጊዜ ማቀባበል የሚችል ነው፡፡
9. **“ሙሉ አውቶማቲክ ጠመንጃ”** ማለት ከአንድ በላይ አፈሙዝ ኖሮት ምላጩ ሲሳብ የሚተኩስ እና አንድ ጊዜ ሲተኮስ በራሱ ማቀባበል የሚችል ነው፡፡
10. **“ተያያዥነት ያለው እቃ”** ማለት የጦር መሳሪያ መያዣ ወይም ማንገቻን ጨምሮ የማንኛውም የጦር መሳሪያ አካል፣ ክፍል፣ መለዋወጫ፣ የጥይት መያዣ መጋዘን፣ እና የጦር መሳሪያውን ለማፅዳትና ለመጠገን የሚያገለግሉ እቃዎችን ይጨምራል፡፡
11. "ብዛት ያለው የጦር መሳሪያ ወይም ጉዳት አድራሽ እቃ" ማለት ሁለትና ከዚያ በላይ የሆነ የጦር መሳሪያ ወይም ጉዳት አድራሽ እቃ ነው፡፡
12. **“የውግ ቁጥር”** ማለት የጦር መሳሪያውን ያመረተው ፋብሪካ ቁጥርና ፊደላትን በመጠቀም የተመረተበትን ሀገር እና መለያ ቁጥር የሚያመለክት ከጥይት ካዝናው በስተቀር በሁሉም የጦር መሳሪያው አካላት ላይ በቀላሉ ለመልቀቅ በማይችል መልኩ አንድን የጦር መሳሪያ ከሌላ የጦር መሳሪያ ለመለየት የሚያስችል ልዩ ምልክት ነው፡፡
13. **“ጉዳት አድራሽ ዕቃዎች”** ማለት በስለታማነታቸው ምክንያት ወይም የኤሌክትሪክ ሀይል በመጠቀም ወይም መርዛማ በመሆናቸው በሰው አካልና ህይወት ላይ ከፍተኛ ጉዳት ለማድረስ የሚችሉ እንደ ሳንጃ፣ ገጀራ፣ ጎራዴ፣ ሴንጢ እና መሰል መሳሪያዎች ማለት ሲሆን፣ አስለቃሽ ጢስ እና መሰል ኬሚካሎችን ያጠቃልላል፡፡
14. **“ፍቃድ”** እና **“ባለፍቃድ”** ማለት እንደ ቅደም ተከተሉ በዚህ አዋጅ ክፍል አራት መሰረት በተቆጣጣሪ ተቋም የሚሰጥ ፍቃድ እና ፍቃዱ የተሰጠው ሰው ማለት ነው፡፡
15. **“ህግ አስከባሪ”** ማለት የፌደራል ወይም የክልል ፖሊስ ኮሚሽኖች፣ የፌደራል ወይም የክልል ማረሚያ ቤቶች አስተዳደር ወይም ሚሊሻ ሲሆኑ በፖሊስ አካላት የአካባቢ ሰላምና ፀጥታ ለማስከበር የሚደራጁ የግል ታጣቂዎችን ይጨምራል፡፡
16. “**ክልል”** ማለት በኢትዮጵያ ፌዴራላዊ ዲሞክራሲያዊ ሪፐብሊክ ሕገ መንግሥት አንቀጽ 47 ንዑስ አንቀፅ (1) የተመለከቱትን ክልሎች ሲሆን የአዲስ አበባ እና የድሬዳዋ ከተሞች አስተዳደርን ይጨምራል፡፡
17. **“ፍርድ ቤት”** ማለት በኢትዮጵያ ውስጥ የሚገኝ ማንኛውም ፍርድ ቤት ነው፡፡
18. **“ሰው”** ማለት ማንኛውም የተፈጥሮ ሰው ወይም በህግ የሰውነት መብት የተሰጠው አካል ነው፡፡
19. በወንድ ፆታ የተገለፀው አነጋገር የሴትንም ይጨምራል፡፡
20. **የተፈፃሚነት ወሰን**
21. ይህ አዋጅ በኢትዮጵያ ውስጥ በሚገኝ በማንኛውም ሰው ላይ ተፈፃሚ ይሆናል፣
22. በዚህ አዋጅ አንቀፅ 27 የተመለከተው ድንጋጌ ተፈፃሚነት እንደተጠበቀ ሆኖ፣ ይህ አዋጅ በመከላከያ ሰራዊት እና በብሔራዊ መረጃና ደህንነት አገልግሎት ላይ ተፈፃሚ አይሆንም፡፡

# ክፍል ሁለት

# ስለ ጦር መሳሪያና አጠቃቀም ክልከላዎች

1. **የተከለከሉ ተግባራት**

በዚህ አዋጅ መሰረት ከተፈቀደለት ሰው ውጪ ማንኛውም ሰው፡-

* 1. የፀና ፈቃድ ሳይኖረው የጦር መሳሪያ፣ የጦር ሜዳ መነፅር፣ በጦር መሳሪያ ላይ ሊገጠም የሚችል ማንኛውም አይነት መነፅር ወይም የጦር መሳሪያ ሲተኮስ ድምፅ ለማስወገድ የሚያገለግል መሳሪያ ወደ ሀገር ማስገባት፣ ከሀገር ማስወጣት፣ መያዝ፣ ማስቀመጥ፣ ማከማቸት፣ መገልገል፣ ማሳየት፣ መደለል፣ መሸጥ፣ መግዛት፣ ማስተላለፍ፣ ማዘዋወር፣ ማጓጓዝ፣ ማምረት፣ ማሰልጠን፣ መጠገን ወይም ማስወገድ፣
  2. የፀና ፈቃድ ሳይኖረው የጉዳት አድራሽ እቃ ወደ ሀገር ማስገባት፣ ከሀገር ማስወጣት፣ መያዝ ወይም ማስቀመጥ፣ ማከማቸት፣ መደለል፣ መሸጥ ወይም መግዛት፣ ማዘዋወር፣ ማጓጓዝ፣ ማምረት፣
  3. በአምራቹ ወይም በተቆጣጣሪ ተቋም የተሰጠ የጦር መሳሪያን የውግ ቁጥርን በሙሉ ወይም በከፊል መቀየር፣ ማጥፋት ወይም በማናቸውም አይነት ሁኔታ ተለይተው እንዳይታወቁ ማድረግ፣
  4. የጦር መሳሪያን ወይም የጦር መሳሪያን የተመለከተ አገልግሎት ማስተዋወቅ፣

የተከለከለ ነው፡፡

1. **የጦር መሳሪያ ይዞ መገኘት የተከለከለባቸው ስፍራዎች**
   * + 1. ማንኛውም ሰው፡-

ሀ) ሰላማዊ ሰልፍ ወይም አድማ በሚደረግባቸው ስፍራዎች፣

ለ) በምርጫ ህግ ወይም በብሔራዊ ምርጫ ቦርድ በሚወሰኑ ስፍራዎች፣

ሐ) በሆቴሎች፣ በሲኒማና ትያትር ቤቶች፣ በሙዚየሞችና ተመሳሳይ በሆኑ የህዝብ መዝናኛ ስፍራዎች፣

መ) የተኩስ ስፖርት ከሚካሄድበት ዉጪ በስፖርት ማዘውተሪያ ስፍራዎች፣

ሠ) በትምህርት ተቋማት፣ በሀይማኖትና እምነት ተቋማት ግቢ ውስጥ፣ እና

ረ) በሆስፒታልና ክሊኒኮች፣ በመንግስት መስሪያ ቤቶች እና በሌሎች ተመሳሳይ ለህዘብ አገልግሎት በሚሰጥባቸው ስፍራዎች፣

የጦር መሳርያ ይዞ መገኘት የተከለከለ ነው፡፡

* + - 1. በዚህ አንቀፅ ንዑስ አንቀፅ 1 በተገለፁት ስፍራዎች ውስጥ ለመግባት የፈለገ ማንኛውም የጦር መሳሪያ የያዘ ሰው በቅድሚያ የጦር መሳሪያውን ለተቋማቱ የጥበቃ ሰራተኞች ማስረከብ ይኖርበታል፣
      2. የዚህ አንቀፅ ንዑስ አንቀፅ 1 ድንጋጌ ቢኖርም በስራ ላይ ያሉ ህግ አስከባሪዎች ወይም ተቋማቱን እንዲጠብቁ የተቀጠሩ የጥበቃ ሰራተኞች የተፈቀደላቸውን የጦር መሳሪያ በመያዝ ስራቸውን ለማከናወን ይችላሉ፣
      3. በዚህ አንቀፅ ንዑስ አንቀፅ 1 ከተጠቀሱት ስፍራዎች በተጨማሪ ተቆጣጣሪው ተቋም ሌሎች የጦር መሳሪያ ይዞ መገኘት የሚከለከልባቸው ስፍራዎች በመመሪያ ለመወሰን ይችላል፡፡

1. **የጦር መሳሪያ ፈቃድ የማይሰጣቸው ተቋማት**

በተቋም ደረጃ ለሚጠየቅ ፈቃድ በሚመለከት የሚከተሉት ተቋማት ለተቋማቱ ጥበቃ ከሚያስፈልጋቸው የጦር መሳሪያ ውጪ ማንኛውም አይነት የጦር መሳሪያ ፈቃድ አይሰጣቸውም፡-

* 1. የፖለቲካ ፓርቲ፣
  2. የሀይማኖትና የእምነት ተቋም፣
  3. የበጎ አድራጎት ድርጅትና ማህበር፣ እና
  4. የትምህርት ተቋም ናቸው፡፡

# ክፍል ሶስት

# ስለጦር መሳሪያ ፈቃድ እና አስተዳደር

1. **የጦር መሳሪያ ፈቃድ እና የፈቃዱ ሁኔታ** 
   1. የጦር መሳሪያ ፈቃድ የሚሰጠው፡-

ሀ) ለግለሰብ የሚፈቀደው አንድ አነስተኛ ወይም አንድ ቀላል የጦር መሳሪያ ብቻ ሆኖ፣ ዝርዝሩ እና የሚፈቀደው የጥይት ብዛት በከተሞች አካባቢ፣ በአርብቶ አደር እና አርሶ አደር አካባቢ ያለውን ሁኔታ ከግምት ውስጥ በማስገባት ተቆጣጣሪው ተቋም በሚያወጣው መመሪያ ይወሰናል፣

ለ) ለድርጅት የሚፈቀደው የጦር መሳሪያ አይነት አነስተኛ የጦር መሳሪያ ወይም ቀላል የጦር መሳሪያ ሆኖ ዝርዝሩ እና የሚፈቀደው የጥይት ብዛት ተቆጣጣሪው ተቋም በሚያወጣው መመሪያ ይወሰናል፣

ሐ) አመልካቹ ከዚህ ቀደም ሌላ የጦር መሳሪያ ፈቃድ የሌለው ወይም ፈቃዱን መልሶ ያሰረዘ ከሆነ ወይም ከሶስት ጊዜ በላይ ፈቃዱን ያላሰረዘ ከሆነ፣

መ) ፈቃድ የተጠየቀበት የጦር መሳሪያ ከዚህ ቀደም በሌላ ሰው ስም ፈቃድ ያልወጣበት ከሆነ፣

ሠ) የጦር መሳሪያው የሚሰራና ያልተበላሸ ከሆነ፣

ረ) የጦር መሳሪያው ወንጀል ያልተሰራበት ከሆነ፣

ሰ) የጦር መሳሪያው የውግ ቁጥር የሚታይ ከሆነ ነው፡፡ ሆኖም በዚህ አዋጅ የመሸጋገሪያ ጊዜ ወቅት ፈቃድ የተጠየቀበት የጦር መሳሪያ መለያው የማይታይ ከሆነ በተቋሙ የውግ ቁጥር ታትሞ ፈቃድ ይሰጠዋል፡፡

* 1. ከዚህ አንቀጽ ንኡስ አንቀጽ (1)(ሀ) በስተቀር ሌሎች የዚህ አንቀፅ ድንጋጌዎች የህግ ሰውነት ለተሰጣቸው ድርጅቶችም ያገለግላሉ፣
  2. በዚህ አንቀፅ መሰረት ለግለሰብ የሚሰጥ ፈቃድ ለሁለት አመት፣ ለድርጅት የሚሰጥ ፈቃድ ደግሞ ለአምስት አመት ፀንቶ ይቆያል፡፡

1. **የጦር መሳሪያ ፈቃድ የሚሰጥባቸው መስፈርቶች**

ለግለሰብ የጦር መሳሪያ ፈቃድ የሚሰጠውፈቃድ ጠያቂው ፡-

* 1. ተቆጣጣሪ ተቋሙ የአርሶ አደር፣ አርብቶ አደር፣ የከተማ ነዋሪውን እና ሌሎች ጉዳዮችን ከግምት ውስጥ በማስገባት በሚያወጣው መመሪያ መሰረት የተቀመጠውን እድሜ የሚያሟላ፣
  2. ኢትዮጵያዊ ዜግነት ያለው ወይም በኢትዮጵያ ውስጥ ለመኖር ፈቃድ ያለው፣
  3. የአደገኛ ዕፅ ወይም የመጠጥ ሱስ የሌለበት፣
  4. ቋሚ አድራሻ እና መተዳደሪያ ገቢ ያለው፣
  5. በሙሉ ወይም በከፊል በፍርድ ወይም በህግ ችሎታውን ያላጣ፣
  6. የአእምሮው ሁኔታ የተስተካከለ እና አላስፈላጊ የሀይል አጠቃቀም ባህሪ የሌለው መሆኑ በተቆጣጣሪው ተቋም የታመነበት፣
  7. የጦር መሳሪያን አጠቃቀም እንዲሁም በዚህ አዋጅ መሰረት ያለበትን ግዴታ ግንዛቤ ያለው ወይም በተቆጣጣሪው ተቋም ስልጠና እንዲወስድ ሲጠየቅ ፈቃደኛ የሚሆን
  8. ለጦር መሳሪያ ፈቃድና እድሳት አስፈላጊውን ክፍያ የሚከፍል፣
  9. ከሚኖርበት አካባቢ አስተዳደር መልካም ስነምግባር ያለው ለመሆኑ የትብብር ደብዳቤ ማቅረብ የሚችል፣ እና
  10. በአንቀፅ 9/1/ እና /2/ የተመለከተው እንደተጠበቀ ሆኖ በተቆጣጣሪው ተቋም በሚዘጋጅ ወጥነት ያለው መስፈርት መሰረት የጦር መሳሪያ ለመያዝ በቂ እና አሳማኝ ምክንያት ያለው ስለመሆኑ የታመነበት፣

ሲሆን ነው፡፡

* 1. ለድርጅት የጦር መሳሪያ ለመያዝ የሚያስፈልጉ መስፍርቶችን ተቆጣጣሪው ተቋም በሚያወጣው መመሪያ ይወስናል፡፡

1. **በልማድ ለታጠቁ የህብረተሰብ ክፍሎች የጦር መሳሪያ ፈቃድ ስለመስጠት** 
   * + 1. በተለምዶ የጦር መሳሪያ የሚያዝባቸው አካባቢዎች ነዋሪ የሆኑ እና የጦር መሳሪያ የያዙ ሰዎች፣ የያዙት የጦር መሳሪያ በዚህ አዋጅ ያልተከለከለ አይነት እስከሆነ ድረስ በአንድ አመት ጊዜ ውስጥ ተቆጣጣሪው ተቋም በአካባቢያቸው ተገኝቶ በሚያወጣው የጊዜ ሰሌዳ መሰረት በአካል ቀርበው ፈቃድ ሲጠይቁ ለአንድ ሰው አንድ የጦር መሳሪያ ፈቃድ በዚህ አዋጅ መሰረት ይሰጣል፣
       2. በዚህ አንቀፅ ንኡስ አንቀፅ 1 የተገለፀው ጊዜ ገደብ ካበቃ በኋላ በተጠቀሱት አካባቢዎች የሚኖር ሰው የጦር መሳሪያ ፈቃድ ሲጠይቅ በዚህ አዋጅ መሰረት ፈቃድ ይሰጠዋል፣
       3. በዚህ አንቀፅ በተገለፀው ጊዜ ገደብ ውስጥ ፈቃድ ያልወጣበት የጦር መሳሪያ ለተቆጣጣሪው ተቋም ገቢ መደረግ አለበት፣ በቁጥጥር በተገኘም ጊዜ ይወረሳል፡፡
2. **የአለም አቀፍ ድርጅቶችና የውጪ ሀገር ተወካዮች ስለሚሰጥ ፈቃድ** 
   1. የአለማቀፍ ድርጅቶች ወይም የውጪ ሀገር ተወካዮች የጦር መሳሪያ ለመጠቀም ፈቃድ የሚሰጠው በውጭ ጉዳይ ሚኒስቴር አስተያየት በተቆጣጣሪ ተቋሙ በሚወጣ መስፈርት መሰረት ይሆናል፣
   2. ተቆጣጣሪው ተቋም ፈቃድ የሚሰጠው የጦር መሳሪያ በዚህ አዋጅ የተፈቀደው አይነት መሆኑን ያረጋግጣል፣ የጦር መሳሪያው ወደ ሀገር ሲገባ መለያውን ይመዘግባል፣ ፈቃዱ ሲያበቃም ለተቆጣጣሪው ተቋም ገቢ እንዲሆን ያደርጋል፡፡
3. **የጦር መሳሪያ ፈቃድ ይዘት**

የጦር መሳሪያ ፈቃድ የሚከተሉትን መረጃዎች ሊይዝ ይገባል፡-

* 1. የባለፈቃዱን ሙሉ ስም፣ ፎቶ፣ የትውልድ ቀን፣ አድራሻ፣
  2. የጦር መሳሪያውን አይነት፣ የውግ ቁጥር፣ የጥይት ብዛት፣ ተዛማጅ እቃ፣
  3. ፈቃዱን የሰጠው ባለስልጣን ስም፣ ፊርማ፣ ማህተም፣ ፈቃዱ የተሰጠበት ቀን እና ፈቃዱ የሚያበቃበት ቀን፡፡

1. **የጦር መሳሪያ** የውግ **ቁጥር** 
   * + 1. ተቆጣጣሪው ተቋም ወጥ የሆነ መለያ ቁጥር የሌላቸው የጦር መሳሪያዎች ወጥ የሆነ የውግ ቁጥር እንዲኖራቸው ያደርጋል፣ ይመዘግባል፣
       2. ተቆጣጣሪ ተቋም የውግ ቁጥር ለሌላቸው ወይም የተሰጣቸው የውግ ቁጥር ለተፋቀ ወይም በከፊል ወይም በሙሉ ለተቀየረ ወይም ለመለየት በማይቻል ሁኔታ ለተደመሰሰ የጦር መሳሪያዎች ፍቃድ ሊሰጥ አይችልም፣ ሆኖም በዚህ አዋጅ የመሸጋገሪያ ጊዜ ወቅት ፈቃድ የተጠየቀበት የጦር መሳሪያ የወግ ቁጥር የማይታይ ከሆነ በተቋሙ መለያ ቁጥር ታትሞ ፈቃድ ይሰጠዋል፡፡
       3. ማንኛውም ሰው በይዞታው ስር የሚገኝ የጦር መሳሪያ የውግ ቁጥር የሚለይ ሆኖ ነገር ግን በማንኛውም ምክንያት የደበዘዘ እንደሆነ የውግ ቁጥሩ በድጋሚ እንዲታተምለት ለተቆጣጣሪው ተቋም ማቅረብ አለበት፣
       4. በዚህ አንቀፅ ንዑስ አንቀፅ /2/ ከተገለፀው ውጪ ማንኛውም ሰው በይዞታው ስር የሚገኝ የጦር መሳሪያ የውግ ቁጥር በማንኛውም ምክንያት ለመለየት በሚያስቸግር ሁኔታ የጠፋ ወይም የተደመሰሰ ወይም የተቀየረ እንደሆነ ወዲያውኑ ለፍቃድ ሰጪው ተቋም የወግ ቁጥር እንዲሰጠው ወይም መሳሪያውን እንዲቀይርለት ማሳወቅና ማስረከብ አለበት፡፡
2. **ለልዩ ልዩ ተግባር ስለሚሰጥ የጦር መሳሪያ ፈቃድ**

ለልዩ ተግባር የጦር መሳሪያ ፈቃድ የሚሰጠው፡-

* + - 1. አመልካቹ እንደ አግባብነቱ ከሚመለከታቸው የመንግስት ተቋማት የተጠየቀውን ተግባር ለማከናወን እንዲችል የትብብር ደብዳቤ ሲያቀርብ፣
      2. የሚያስፈልገውን የመሳሪያ አይነትና ጥይት ብዛት፣ የአገልግሎቱንና የሚጠቀምበትን ሁኔታና የአገልግሎቱ ጊዜ በዝርዝር ገልፆ ፈቃድ ሲጠይቅ፣
      3. ለስፖርት ውድድር ፈቃድ የሚሰጠው ሽጉጥ ወይም አውቶማቲክ ያልሆነ ወይም ለግማሽ አውቶማቲክ ጠመንጃ ሲሆን ለእያንዳንዱ የጦር መሳሪያ የሚፈቀደው መሰል የጥይት ብዛት ተቆጣጣሪው ተቋም በሚያወጣው መመሪያ ይወሰናል፣
      4. የኢትዮጵያ የዱር እንስሳት ልማትና ጥበቃ ባለስልጣን በሚያወጣው መስፈርት መሰረት ተቆጣጣሪ ተቋሙ ለህጋዊ የእንስሳት አደን የጦር መሳሪያ ለመጠቀም የሚያስችል ፍቃድ ይሰጣል፣
      5. ለቲያትርና ፊልም ስራ ሲሆን የጦር መሳሪያ እንደ አግባብነቱ ሽጉጥ፣ ግማሽ አውቶማቲክ ጠመንጃ ሆኖ የሚፈቀደው ጥይትም በተኩስ ሀይል ተስፈንጥሮ የሚሄድ እርሳስ የሌለው ነገር ግን ሲተኮስ ድምፅ የሚያሰማ ጥይት ይሆናል፣ የጥይቱ ብዛትም ተቆጣጣሪው ተቋም በሚያወጣው መመሪያ ይወሰናል፣
      6. የጦር መሳርያ ወደ ሀገር ለማስገባት፣ ከሀገር ለማስወጣት፣ ለማከማቸት፣ ለመሸጥ፣ ከቦታ ቦታ ለማዘዋወር፣ ለማጓጓዝ፣ ለማምረት፣ ለማሰልጠን ወይም ለመጠገን በደንብ በሚወሰነው መሰረት በተቆጣጣሪው ተቋም ሊፈቀድ ይችላል፣ በሚወጣው ደንብ መሰረት ፈቃድ ሲሰጥ ከአሸባሪ ቡድኖች፣ በማእቀብ ላይ ካሉና የስጋት ምንጭ ናቸው ከሚባሉ ሀገራት ጋር በተገናኘ የሚኖር ግንኙነትን ለመወሰን የብሔራዊ መረጃና ደህንነት አገልግሎት አስተያየት ሊጠይቅ ይችላል፣
      7. የጦር መሳሪያ ኤግዚቢሽን ለማሳየት እና ከተሰሩ ሀምሳ አመት ያለፋቸው የጦር መሳሪያዎችን በቅርስነት ለመያዝ በቅድሚያ የጦር መሳሪያዎቹን አይነት፣ ጥበቃ እና መሰል ጉዳዮችን ተቆጣጣሪው ተቋም በሚወስነው መሰረት ፈቃድ ሊሰጥ ይችላል፣
      8. የጦር መሳሪያ በሀገር ውስጥ የመደለል ስራ ለመስራት ተቆጣጣሪው ተቋም በደንብ በሚወሰነው ሁኔታ መሰረት ፈቃድ ሊሰጥ ይችላል፣
      9. በዚህ አንቀፅ መሰረት የሚሰጥ ፈቃድ ፀንቶ የሚቆይበት ጊዜ ተቆጣጣሪው ተቋም እንደሁኔታው ይወስናል፣ የፈቃዱ ጊዜ ሲያበቃ ባለፈቃዱ ፈቃዱ እንዲታደስለት ሲጠይቅ ሊታደስለት የሚገባ ሆኖ ከተገኘ ፈቃዱ ይታደስለታል፤ ፈቃዱ የማይታደስ ከሆነም የጦር መሳሪያው ፣ ለመንግስት ገቢ እንዲሆን ይደረጋል፣
      10. ተቆጣጣሪው ተቋም ባለፈቃዱ ሊያሟላቸው የሚገቡ ሌሎች ተጨማሪ ሁኔታዎችን ሊወስን ይችላል፡፡

1. **የጦር መሳሪያ ፈቃድ ስለሚታደስበት ስርአት** 
   1. የጦር መሳሪያ ፈቃድ የተሰጠው ማንኛውም ሰው የፈቃዱ አገልግሎት ጊዜ ከማብቃቱ ከ60 ቀናት በፊት የእድሳት ጥያቄውን ለተቆጣጣሪው ተቋም ማቅረብ አለበት፣
   2. ተቆጣጣሪው ተቋም ጥያቄው እንደቀረበለት በፍጥነት የፈቃድ መስጫ መስፈርቶቹ መሟላታቸውን ሲያረጋግጥ ፈቃዱን ያድሳል፣
   3. በዚህ አንቀፅ መሰረት በቀረበ የእድሳት ማመልከቻ ላይ ተቆጣጣሪው ተቋም ውሳኔ ሳይሰጥ በዚህ አንቀፅ ንዑስ አንቀፅ /1/ የተጠቀሰው ጊዜ ያበቃ እንደሆነ ተቆጣጣሪው ተቋም በእድሳት ጥያቄው ላይ ውሳኔ እስኪሰጥ ድረስ የቀድሞው ፈቃድ እንደፀና ይቆያል፡፡
2. **የጦር መሳሪያ ፈቃድ ስለማገድ** 
   1. ማንኛውም የጦር መሳሪያ ፈቃድ ሊታገድ የሚችለው፡-

ሀ) ፈቃድ የተሰጠው ሰው ያቀረባቸው ማስረጃዎች አጠራጣሪ ሆነው ሲገኙና ጉዳዩን ማጣራት አስፈላጊ ሆኖ ሲገኝ፣

ለ) ባለፈቃዱ የጦር መሳሪያውን ላልተፈቀደለት ተግባር ስለማዋሉ ወይም ይህን አዋጅ ለመጣሱ በቂ ጥርጣሬ ሲኖር፣

ሐ) የተሰጠው ፈቃድ የአገልግሎት ጊዜው ያበቃና ያልታደሰ ከሆነ

ይሆናል፡፡

* 1. እግድ የደረሰው ማንኛውም ሰው በእግዱ ጊዜ ውስጥ የጦር መሳሪያው በተቆጣጣሪው ተቋም እጅ እንዲቆይ ያደረጋል፡፡
  2. በዚህ አንቀጽ ንኡስ አንቀጽ (1) የተደነገገው የእገዳ ምክንያቶች በ60 ቀን ውስጥ የጦር መሳሪያ ፈቃድ የተሰጠው ሰው ማስተካከል ካልቻለ የጦር መሳሪያው በተቆጣጣሪ ተቋሙ ይወረሳል፡፡

1. **የጦር መሳሪያ ፈቃድ ስለመሰረዝና መውረስ** 
   1. ማንኛውም የጦር መሳሪያ ፈቃድ ሊሰረዝ የሚችለው፡-

ሀ) መሳሪያው ወንጀል የተፈፀመበት መሆኑ በፍርድ ቤት ሲረጋገጥ፣

ለ) ባለፈቃዱ ሲሞት፣ ያለበት አድራሻ ሳይታወቅ ሲቀር ወይም በፍርድ ወይም በህግ ችሎታውን ሲያጣ፣

ሐ) ፈቃድ የተሰጠው ድርጅት ከፈረሰ ወይም ከተዘጋ፣

መ) ፍርድ ቤት ፈቃዱ እንዲሰረዝ ሲወስን፣

ሠ) ባለፈቃዱ በራሱ ፍላጎት ፈቃዱን ሲመልስ፣

ረ) ፈቃዱን ለማግኘት ከሚያስፈልጉ መስፈርቶች አንዱ የተጓደለ መሆኑ ሲታወቅ፣

ሰ) ባለፈቃዱ ያቀረባቸው ማስረጃዎች የተጭበረበረ ወይም ሀሰተኛ ማስረጃ መሆኑ ሲታወቅ፣

ሸ) ባለፈቃዱ ይህን አዋጅ ተላልፎ ከተገኘ፣

ቀ) ፈቃድ የተሰጠበት የጦር መሳሪያው አገልግሎት ለመስጠት በማይችልበት ሁኔታ ከተበላሸና ሊጠገን የማይቻል ከሆነ፣

በ) ከዚህ አዋጅ የመሸጋገሪያ ጊዜ በኋላ የጦር መሳሪያው የውግ ቁጥሩ በማንኛውም ምክንያት የማይለይ ሆኖ ሲገኝ፣ ወይም

ተ) የጦር መሳሪያው በተለያዩ ምክንያቶች ከባለቤቱ ቁጥጥር ውጪ መሆኑ ሲታወቅ፣

ናቸው፡፡

* 1. በዚህ አንቀፅ ንዑስ አንቀፅ 1 መሰረት ፈቃዱ የተሰረዘ የጦር መሳሪያ ይወረሳል፣
  2. ፈቃዱ በዚህ አዋጅ መሰረት የአገልግሎትና የእድሳት ጊዜው ያበቃ እንደሆነ እና ባለፈቃዱ በቂና አሳማኝ ምክንያት ያለው መሆኑ ካልታወቀ በቀር ፈቃዱ ይሰረዛል፣ የጦር መሳሪያውም ይወረሳል፡፡

1. **ለጦር መሳሪያ ፈቃድና እድሳት የሚከፈል ክፍያ**

ተቆጣጣሪው ተቋም፡-

* 1. በዚህ አዋጅ መሰረት ለተፈጥሮ ሰው የጦር መሳሪያ ፈቃድ ለመስጠት ወይም ለማሳደስ፣
  2. በዚህ አዋጅ መሰረት በህግ ሰውነት ለተሰጠው እና ለውጭ ሀገር ዜጋ የጦር መሳሪያ ፈቃድ ለመስጠት ወይም ለማደስ፣
  3. ማንኛውም ፍቃድ የተሰጠው ሰው የፈቃድ ጊዜው ካበቃ በኋላ በሁለት ወር የእግድ ጊዜ ውስጥ ፍቃዱን ለማሳደስ የሚከፍለውን የቅጣት መጠን፣
  4. የጦር መሳሪያ ለልዩ ተግበር ፈቃድ ለመስጠት ወይም ለማደስ፣
  5. የጦር መሳሪያ ምልክት ለማድረግ ወይም ለማደስ፣
  6. የተፈቀዱ የጦር መሳሪያዎችን ለመግዛት ወይም ለመሸጥ፣

በደንብ በሚወሰነው መሰረት የአገልግሎት ክፍያ ያስከፍላል፡፡

1. **የጦር መሳሪያ ምዝገባ ስርአት**

ተቆጣጣሪ ተቋም በሀገሪቱ የሚገኙ የጦር መሳሪያዎችን በሙሉ በውግ ቁጥራቸው መሰረት በመረጃ ቴክኖሎጂ ስርአት መዝግቦ ያስተዳድራል፡፡

# ክፍል አራት

# የጦር መሳሪያ አጠቃቀም ግዴታዎች

1. **ፍቃድ የተሰጠው ሰው ግዴታዎች**

በዚህ አዋጅ መሰረት ፍቃድ የተሰጠው ማንኛውም ሰው፡-

* 1. የጦር መሳሪያውን በዚህ አዋጅ መሰረት ብቻ የመጠቀም፣
  2. የጦር መሳሪያውን ሲይዝ የፈቃድ ወረቀቱን አብሮ የመያዝ፣
  3. ፈቃድ ካገኘበት የጥይት መጠን በላይ በአንድ ጊዜ አለመያዝ፣
  4. የሚቻል እስከሆነ ድረስ የጦር መሳሪያው በግልፅ ሊታይ በማይችል ሁኔታ መያዝ፣
  5. ፍቃዱን ካገኘ በኋላ ለፍቃድ ማግኘት መሰረት የሆኑ ሁኔታዎች እና መረጃዎች ላይ ማንኛውም ለውጥ ሲኖር ለተቆጣጣሪው ተቋም ወዲያውኑ ማሳወቅ፣
  6. ፍቃድ የወሰደበት ወይም በይዞታው የሚገኝ ጦር መሳሪያ ሲበላሽ፣ ሲጠፋ፤ ሲሰረቅ፣ ሲቀማ፣ የመለያ ምልክቱ ሲደበዝዝ ወይም በማንኛውም ምክንያት ከቁጥጥሩ ውጪ ሲሆን ለተቆጣጣሪው ተቋም ወዲያውኑ ማሳወቅ፣
  7. የፍቃዱ መጠቀሚያ ጊዜ ከማለቁ በፊት በዚህ አዋጅ በተደነገገው መሰረት የጦር መሳሪያውን ይዞ በአካል በመቅረብ እና ስለ ጦር መሳሪያው አጠቃቀም ሪፖርት በማቅረብ ማሳደስ፣
  8. ፍቃዱን ወይም የተፈቀደለትን የጦር መሳሪያ በማናቸውም መልኩ ለሌላ አሳልፎ ያለመስጠት፣ ያለማዋስ፣ እንዲጠቀምበት አለማድረግ እና በሌላ ሰው እጅ እንዳይገባ ማድረግ፣
  9. የጦር መሳሪያው ጥቅም ላይ በማይውልበት ወቅት በጥንቃቄ ተጠብቆ እንዲቀመጥ ማድረግ፣
  10. የጦር መሳሪያውን አገልግሎት ያልፈለገ ወይም ፈቃዱ የማይታደስለት እንደሆነ ለተቆጣጣሪው ተቋም የጦር መሳሪያውን መስጠት ፣
  11. የጦር መሳሪያ በሚያዝበት እና ጥቅም ላይ በሚያውልበት ወቅት በተቆጣጣሪው ተቋም የሚወጡ የጥንቃቄ ደንቦችን ተግባራዊ ማድረግ፣

ግዴታ አለበት፡፡

1. **የድርጅት ግዴታ**

የጦር መሳሪያ ፈቃድ የተሰጠው ድርጅት

* 1. የተፈቀደለትን የጦር መሳሪያ በዚህ አዋጅ መሰረት መስፈርቶችን የሚያሟላ ሆኖ ለሚያገኘው ሰው ብቻ የማስያዝ፣
  2. የጦር መሳሪያው ጥቅም ላይ ሲውል ማን እንደያዘው የሚገልፅ እና የጦር መሳሪያውን የጥበቃ ሰራተኞች በመቀያየር የሚይዙት በሚሆንበት ግዜ ርክክብ የሚፈፀምበት ቋሚ ስርአት መዘርጋትና መጠበቁን የማረጋገጥ፣
  3. የጦር መሳሪያውን በዚህ አዋጅ መሰረት ለተሰጠበት አላማ ብቻ የመጠቀም፣
  4. ፈቃድ ካገኘበት የጥይት መጠን በላይ በአንድ ጊዜ ያለመያዝ፣
  5. ፍቃዱን ካገኘ በኋላ ለፍቃድ ማግኘት መሰረት የሆኑ ሁኔታዎች እና መረጃዎች ላይ ማንኛውም ለውጥ ሲኖር ለተቆጣጣሪው ተቋም ወዲያውኑ የማሳወቅ፣
  6. ፍቃድ የወሰደበት ወይም በይዞታው የሚገኝ ጦር መሳሪያ ሲበላሽ፣ ሲጠፋ፤ ሲሰረቅ፣ ሲቀማ፣ የመለያ ምልክቱ ሲደበዝዝ ወይም በማንኛውም ምክንያት ከቁጥጥሩ ውጪ ሲሆን ለተቆጣጣሪው ተቋም ወዲያውኑ የማሳወቅ፣
  7. የፍቃዱ መጠቀሚያ ጊዜ ከማለቁ በፊት በዚህ አዋጅ በተደነገገው መሰረት የጦር መሳሪያውን ይዞ በአካል በመቅረብ እና ስለ ጦር መሳሪያው አጠቃቀም ሪፖርት በማቅረብ የማሳደስ፣
  8. ፍቃዱን ወይም የተፈቀደለትን የጦር መሳሪያ ከሰራተኞቹ ውጪ ለሌላ ሰው በማናቸውም መልኩ አሳልፎ ያለመስጠት፣ ያለማዋስ፣ እንዲጠቀምበት አለማድረግ እና በሌላ ሰው እጅ እንዳይገባ ማድረግ፣
  9. የጦር መሳሪያው ጥቅም ላይ በማይውልበት ወቅት በጥንቃቄ ተጠብቆ እንዲቀመጥ የማድረግ፣
  10. የጦር መሳሪያውን አገልግሎት ያልፈለገ ወይም ፈቃዱ የማይታደስለት እንደሆነ ለተቆጣጣሪ ተቋም የጦር መሳሪያውን መስጠት ፣
  11. የጦር መሳሪያ በሚያዝበት እና ጥቅም ላይ በሚያውልበት ወቅት በፍቃድ ሰጪው ተቋም የሚወጡ የጥንቃቄ ደንቦችን ተግባራዊ የማድረግ፤

ግዴታ አለበት፡፡

1. **በፍቃድ የተያዘ የጦር መሳሪያ ለሌላ ሰው ሊተላለፍ ስለሚችልበት ሁኔታ**
   * + 1. የጦር መሳሪያ ፈቃድ የተሰጠው ሰው የጦር መሳሪያ ለሌላ ሰው በማናቸውም መልኩ አሳልፎ መስጠት የለበትም፣
       2. የጦር መሳሪያ ፈቃድ የተሰጠው ሰው የጦር መሳሪያውን አገልግሎት ያልፈለገ እንደሆነ ለተቆጣጣሪ ተቋም ማስረከብ አለበት
       3. ባለፍቃዱ የሞተ እንደሆነ በፍርድ ቤት የመውረስ መብት ያረጋገጠ መስፈርቱን የሚያሟላ ወራሽ የጦር መሳሪያው እንዲተላለፍለት ለመጠየቅ ይችላል
       4. የዚህ አንቀጽ ንኡስ አንቀጽ (3) የተመለከተው እስኪፈፀም ድረስ የጦር መሳሪያው በእጁ የገባ ሰው በተቻለ ፍጥነት ለተቆጣጣሪው ተቋም ማስረከብ አለበት፡፡

# ክፍል አምስት

# ስለ ተቆጣጣሪ ተቋም

1. **የተቆጣጣሪ ተቋም ስልጣንና ተግባር**

ተቆጣጣሪው ተቋም ይህን አዋጅ ለማስፈፀም የሚከተሉት ስልጣንና ተግባራት ይኖሩታል፡-

1. በስሩ ብሔራዊ የጦር መሳሪያ ቁጥጥር የስራ ክፍል አደራጅቶ ይህን አዋጅ ማስፈፀም፣ መቆጣጠር፣
2. በዚህ አዋጅ መሰረት የጦር መሳሪያ ለመጠቀም ፈቃድ መስጠትና ህገወጥ የጦር መሳሪያ አጠቃቀምን መቆጣጠር፣
3. ጉዳት አድራሽ ዕቃዎች ወደ ሀገር ማስገባት፣ ማምረት፣ ማዘዋወር፣ ማከማቸት፣ መሸጥ የሙያ ብቃት ማረጋገጫ እና ፈቃድ በሚወጣ ደንብ መሰረት መስጠት፣ መቆጣጠር፣
4. ፈቃድ የሰጠበት ቅድመ ሁኔታ ተለውጧል ብሎ ሲያምን የሰጠውን ፈቃድ ማገድ፣ መሰረዝ፣
5. ለህዝብ ሰላምና ደህንነት አስጊ ሆኖ የተገኘን ማንኛውንም ፍቃድ ያለውንም ሆነ ህገወጥ የጦር መሳሪያ የታጠቀን ሰው የማስፈታትና የመውረስ፣
6. በህገወጥ መንገድ የተያዘን የጦር መሳሪያ በጥናት በመለየትና ከህብረተሰቡ ጋር በመተባበርና በመተማመን ወደ ህጋዊ ስርአት ማስገባት ወይም ህገወጥ የጦር መሳሪያን ማስፈታት፣ ማስወገድና መውረስ፣
7. በፍርድ ቤት ትእዛዝ በመንግስት እንዲወረስ ውሳኔ የተሰጠበትን፣ ፈቃድ የሌለውን፣ ባለቤቱ ያልታወቀ ወይም አገልግሎት ሊሰጥ የማይችልን የጦር መሳሪያ መውረስ፣ መወገድ ያለባቸውን ማስወገድና ጥቅም ሊሰጡ የሚችሉትን ጥቅም ላይ እንዲውሉ ማድረግ፣
8. በተመረጠ አግባብነት ያለው መንግስታዊ ወይም መንግስታዊ ያልሆነ ተቋም አማካኝነት በዚህ አዋጅ መሰረት ጥቅም ላይ ሊውሉ የሚችሉ የጦር መሳሪያዎችን ከውጪ ሀገር ማስገባት፣ ከሀገር ማስወጣት፣ መያዝ፣ በጥንቃቄ ማከማቸት፣ ማዘዋወር፣ ማስተላለፍ፣ ከሃገር ውስጥ መግዛት፣ መሸጥ፣ ስለአጠቃቀም ማሰልጠን፣ መጠገንና ማስወገድ፣ ወይም እነዚህን ተግባራት እንዲያከናወኑ ለመንግስታዊ ወይም መንግስታዊ ላልሆነ ተቋም ፈቃድ መስጠት፣
9. የጦር መሳሪያ አስተዳደርና ቁጥጥር የሚመለከቱ ጥናቶችን ማድረግ፣
10. የጦር መሳሪያን ጎጂነት እና ህጋዊ አጠቃቀም በተመለከተ የህብረተሰቡን ግንዛቤ ሊያሳድጉ የሚችሉ ተግባራትን ማከናወን፣
11. የጦር መሳሪያን በተመለከተ አለም አቀፍ ትብብር ማድረግ፣
12. በዚህ አዋጅ እና በሚወጣ ደንብ መሰረት ለሚሰጠው አገልግሎት ተመጣጣኝ ክፍያ ማስከፈል፣ እና
13. እንደ አስፈላጊነቱ የተሰጡትን ስልጣንና ተግባራት እንዲያከናውኑ ለክልል ፖሊስ ኮሚሽኖች ውክልና መስጠት፣ በሚዘረጋው ስርአት መሰረት አፈፃፀማቸውን መከታተላል፣ መቆጣጠር፡፡
14. **የወንጀል ተጠያቂነት**
15. በጦር መሳሪያ መነገድ ወንጀል በሚመለከት የወንጀል ህግ አንቀፅ 481 የተጠበቀ ነው፣
16. ማንኛውም ሰው በዚህ አዋጅ የተመለከተውን ክልከላ እና ግዴታ በመተላለፍ የፀና ፈቃድ ሳይኖረው የጦር መሳሪያ፣ የጦር ሜዳ መነፅር፣ በጦር መሳሪያ ላይ ሊገጠም የሚችል ማንኛውም አይነት መነፅር ወይም የጦር መሳሪያ ሲተኮስ ድምፅ ለማስወገድ የሚያገለግል መሳሪያ ወደ ሀገር ያስገባ፣ ከሀገር ያስወጣ፣ ፣ ያስቀመጠ፣ የተገለገለ፣ ያሣየ፣ የደለለ፣ የሸጠ፣ የገዛ፣ ያጓጓዘ፣ ያመረተ፣ ያሰለጠነ፣ የጠገነ ወይም ያስወገደ፣፣ በማናቸውም መንገድ ያስተላለፈ ወይም የያዘ እንደሆነ ከአንድ አመት እስከ ሶስት አመት በሚደርስ ቀላል እስራት እና ከአምስት ሺህ እስከ አስር ሺህ ብር በሚደርስ የገንዘብ መቀጮ ይቀጣል፣
17. በዚህ አንቀፅ ንኡሰ አንቀፅ 1 የተፈጸመው ወንጀል ብዛት ባለው የጦር መሳርያ ሲሆን ቅጣቱ ከአምስት አመት እስከ አስራ አምስት አመት በሚደርስ ፅኑ እስራት እና ከሀምሳ ሺህ እስከ መቶ ሺህ ብር በሚደርስ የገንዘብ መቀጮ ይቀጣል፣
18. በህጋዊ መንገድ ያገኘውን የጦር መሳሪያ የሸጠ ማንኛውም ሰው በቀላል እሰራት ይቀጣል፣
19. በህጋዊ መንገድ ያገኘውን የጦር መሳሪያ በማስያዣነት የተጠቀመ፣ ያከራየ ወይም በትውስት ለሶስተኛ ወገን ያስተላለፈ ማንኛውም ሰው ከአንድ አመት በማይበልጥ ቀላል እስራት ይቀጣል፣
20. በአምራቹ ወይም በተቆጣጣሪ ተቋም የተሰጠ የጦር መሳሪያን የውግ ቁጥርን በሙሉ ወይም በከፊል የቀየረ፣ ያጠፋ ወይም በማናቸውም አይነት ሁኔታ ተለይተው እንዳይታወቁ ያደረገ ማንኛውም ሰው ከስድስት ወር እስከ ሁለት አመት በሚደርስ ቀላል እስራት ይቀጣል፣
21. የጦር መሳሪያን ወይም የጦር መሳሪያን የተመለከተ አገልግሎት ያስተዋወቀ ማንኛውም ሰው ከአንድ አመት በማይበልጥ ቀላል እስራት ይቀጣል፣
22. ማንኛውም ሰው በዚህ አዋጅ የተመለከተውን ክልከላ እና ግዴታ በመተላለፍ ጉዳት አድራሽ እቃዎችን በብዛት ያስቀመጠ፣ የተቀበለ፣ ያከማቸ፣ ያጓጓዘ፣ ያዘዋወረ፣ የደበቀ፣ የተገለገለ፣ ያሳየ፣ የያዘ፣ የገዛ፣ የሸጠ፣ ለሽያጭ ያቀረበ፣ የደለለ፣ በማናቸውም መንገድ ያስተላለፈ፣ ወደ ሀገር ያስገባ፣ ከሀገር ያስወጣ፣ ያመረተ፣ ያስወገደ የጠገነ እንደሆነ ከአንድ አመት በማይበልጥ ቀላል እስራት እና ከአንድ ሺህ እስከ አምስት ሺህ ብር በሚደርስ የገንዘብ መቀጮ ይቀጣል፣
23. በዚህ አዋጅ አንቀፅ 25 የተመለከተውን የመተባበር ግዴታ የጣሰ ማንኛውም ሰው እስከ ሶስት አመት በሚደርስ ቀላል እስራት ይቀጣል፡፡
24. በወንጀል ህጉ አንቀፅ 481 ላይ የተመለከተው እና በዚህ አንቀፅ ንዑስ አንቀፅ 3 ላይ የተመለከተው ተግባር የተፈጸመው ተሸካርካሪ በመጠቀም ከሆነ፣ ለዚህ ተግባር መፈፀሚያነት የዋለው ተሸከርካሪ በጉምሩክ ኮሚሽን አስተዳደራዊ ውሳኔ መሰረት ውርስ ሆኖ ለመንግስት ገቢ ይደረጋል፡፡

# ክፍል ስድስት

# ልዩ ልዩ ድንጋጌዎች

1. **የመሸጋገሪያ ድንጋጌዎች**
   * + 1. ይህ አዋጅ ከመፅናቱ በፊት በነበሩ ህጎችና አሰራሮች ተመዝገበው ወይም ፍቃድ ተሰጥቷቸው የነበሩ የጦር መሳሪያ የመያዝና የመጠቀም ፍቃዶች በአንድ አመት ጊዜ ውስጥ ተቆጣጣሪው ተቋም በሚያወጣው የጊዜ ሰሌዳ በአካል ቀርበው ፍቃድ መጠየቅ እና በዚህ አዋጅ መሰረት የተመለከቱ መስፈርቶችን አሟልተው በተቆጣጣሪ ተቋሙ ፈቃድ መውሰድ አለባቸው፣
       2. ይህ አዋጅ ከመፅናቱ በፊት በነበሩ ህጎችና አሰራሮች ሳይመዘገቡ ወይም ፍቃድ ሳይሰጣቸው የጦር መሳሪያ የያዙ ወይም የሚጠቀሙ ሰዎች በአንድ አመት ጊዜ ውስጥ ተቆጣጣሪው ተቋም በሚያወጣው የጊዜ ሰሌዳ መሰረት በአካል ቀርበው ፈቃድ መጠየቅ እና በዚህ አዋጅ መሰረት የተመለከቱ መስፈርቶችን አሟልተው በተቆጣጣሪ ተቋሙ ፈቃድ መውሰድ አለባቸው፣
       3. በዚህ አንቀፅ ንዑስ አንቀፅ 1 እና 2 መሰረት ፈቃድ ያላገኙ ሰዎች የያዙትን የጦር መሳሪያ ለተቆጣጣሪው ተቋም ማስረከብ አለባቸው፣
2. **የመተባበር ግዴታ** 
   * + 1. ማንኛውም ሰው የተቆጣጣሪው ተቋም በዚህ አዋጅ የተመለከቱ ሃላፊነቶችን ለመወጣት የሚጠየቀውን መረጃ የመስጠት ግዴታ አለበት፣
       2. ማንኛውም ሰው ተቆጣጣሪ ተቋሙ ይህን አዋጅ ለማስፈፀም የሚወስደውን እርምጃ የማክበርና ለዚሁ የመተባበር ግዴታ አለበት፡፡
3. **ለለ ህግ አስከባሪ አካላት የጦር መሳሪያ አያያዝ ፣አይነትና ብዛት**

የዚህ አዋጅ አግባብነት ያላቸው ድንጋጌዎች እንደተጠበቁ ሆኖ በፌዴራልና በክልል የሚገኙ የህግ አስከባሪ አካላት የጦር መሳርያ አያያዝ ፣ አይነት እና ብዛት በሚመመለከት ተልእኮአቸውንና ሌሎች ጉዳዮችን ከግምት ውስጥ በማስገባት የሚኒስትሮች ምክር ቤት በሚያወጣው ደንብ ይወሰናል፡፡

1. **ስለ መከላከያ ሰራዊት እና ብሄራዊ መረጃና ደህንነት አገልግሎት**

የመከላከያ ሰራዊት እና ብሄራዊ መረጃና ደህንነት አገልግሎት

* + - 1. የሚታጠቁትን የጦር መሳሪያ አይነት፣ ብዛት እና የአጠቃቀሙንም ሁኔታ በራሳቸው ይወስናሉ፣
      2. ከተቆጣጣሪው ተቋም ጋር በጋራ አስፈላጊ ሆነው በሚያገኟቸው ጉዳዮች ላይ ተባብረው ይሰራሉ፡፡

1. **ደንብና መመሪያ የማውጣት ስልጣን**
   1. የሚኒስትሮች ምክር ቤት ይህን አዋጅ ለማስፈፀም ደንብ ሊያወጣ ይችላል፣
   2. ተቆጣጣሪ ተቋሙ ይህን አዋጅና፣ ይህን አዋጅ ተከትሎ የሚወጣ ደንብን ለማስፈፀም መመሪያ ያወጣል፡፡
2. **የተሻሩና ተፈፃሚነት ስለሌላቸው ህጎች**
   * + 1. የሕግ ክፍል ማስታወቂያ ቁጥር 229/1952 በዚህ አዋጅ ተሽሯዋል፣
       2. የወንጀል ሕጉ አንቀጽ 808 በዚህ አዋጅ ተሽሯል፤
       3. ከዚህ አዋጅ ጋር የሚቃረን ማንኛውም አዋጅ፣ ደንብ፣ መመሪያ ወይም አሰራር በዚህ አዋጅ በተሸፈኑ ጉዳዮች ላይ ተፈፃሚነት አይኖረውም፡፡
3. **አዋጁ ስለሚፀናበት ጊዜ**

ይህ አዋጅ በፌዴራል ነጋሪት ጋዜጣ ታትሞ ከወጣበት ቀን ጀምሮ የፀና ይሆናል፡፡

አዲስ አበባ ቀን 2011 ዓ/ም

ሳህለወርቅ ዘውዴ

የኢትዮጵያ ፌዴራላዊ ዲሞክራሲያዊ ሪፐብሊክ

ፕሬዚዳንት